Мигел де Унамуно
Кастилия

Превод от испански: Александър Муратов, Атанас Далчев, 1978

chitanka.info

Ти ме издигаш, о земя кастилска,

на твойта длан корава към небето,

което те изгаря и разхлажда,

небето, твой стопанин.

Земя постала, жилеста, просторна,

ти, майка на сърца и мишци яки,

днес придобиваш багрите старинни

на миналото златно.

Граничат твоите гюлета голи

с небесната огъната ливада

и люлка, гроб, светилище голямо

в теб слънцето си има.

Простора ти ограждат остри чуки

и с теб се чувства извисен в небето,

човек планински въздух диша тука

във твоите голи степи.

Олтар огромен, о земя кастилска,

по твоя вятър пускам моите песни:

ако достойни са за теб, ще слязат

от висините твои.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.